b'\n_START_ARTICLE_\nKamilo \xc4\x8cuvalo\n_START_PARAGRAPH_\nKamilo \xc4\x8cuvalo (Proboj, Ljubu\xc5\xa1ki, 25. travnja 1937. \xe2\x88\x92 Zagreb, 3. listopada 2010.), hrvatski domoljub i dugogodi\xc5\xa1nji organizator zavi\xc4\x8dajnog \xc5\xbeivota Hercegovaca u Hrvatskoj.\n_START_SECTION_\n\xc5\xbdivotopis\n_START_PARAGRAPH_\nRodio se je u Proboju kod Ljubu\xc5\xa1kog u obitelji iz koje su poznati njegov stric, misionar i pisac fra Ljubo \xc4\x8cuvalo (1908.-1975.) i bra\xc4\x87a: sve\xc4\x87enik fra Mladen (1939.-1991.) i povjesni\xc4\x8dar i publicist Ante (1944.). Oni su ostvarili svoje karijere u SAD. Na samom po\xc4\x8detku Domovinskog rata u Hrvatskoj 2. srpnja 1991. godine, u Zagrebu pogiba Kamilov najstariji sin Raveno Josip, u izlasku JNA tenkova iz vojarni prema Sloveniji. Kamilova k\xc4\x87erka Iva hrvatska je pjesnikinja._NEWLINE_Kao dio obitelji \xc4\x8diji su \xc4\x8dlanovi bili istaknuti u hrvatskoj emigraciji nakon Drugog svjetskog rata, bio je djelatan u borbi hrvatsku samostalnost do vi\xc5\xa1estrana\xc4\x8dkih izbora, te izlo\xc5\xbeen politi\xc4\x8dkim i policijskim pritiscima._NEWLINE_U studenom 1991. sa skupinom prijatelja osniva Hrvatsku hercegova\xc4\x8dku zajednicu \xe2\x80\x9eHerceg Stjepan" u Zagrebu, koja \xc4\x87e do 1995. okupljati brojne domoljube, pomagati obrani Hrvatske i Bosne i Hercegovine, skrbiti o izbjeglicama, podupirati studente i organizirati kulturne doga\xc4\x91aje._NEWLINE_Najpoznatija akcija HHZ Herceg-Stjepana je prikupljanje potpisa Nobelovaca protiv rata u Hrvatskoj i Bosni i Hercegovini, ali i pokretanje humanitarnih konvoja za Novu Bilu, nabava tehni\xc4\x8dkih sredstava za ga\xc5\xa1enje po\xc5\xbeara na rafineriji u Bosanskom Brodu, itd._NEWLINE_Pokopan je 7. listopada 2010. na zagreba\xc4\x8dkom groblju Miro\xc5\xa1evac.'